І

Фоксі падсвядома адчувала, што яна цяпер не адна і гэтае пачуццё было дзіўным і незвычайным. Нібыта прыадчыніліся малесенькія дзверцы ў ружовы сад, адтуль нехта пракраўся ў яе думкі і цяпер пакідаў такія ж малесенькія слядочкі, аддаючы рэхам тапатання ў кожны закуточак і тоненька пасмейваючыся:

* Мама, я тут, - і тут жа няслося ў іншы бок. – Мама, даганяй!
* Хто ты? – Фоксі спрабавала злавіць гэты няўлоўны ветрык, але ён выслізгваў з яе рук.
* Ты мяне чакала, мама, я цяпер з табою! Ты рада?
* Вельмі-вельмі рада. Вітаю цябе, дзіця маё!

Так, яна даўно чакала. І ўжо не спадзявалася на тое, што гэта адбудзеца. А цяпер адчувала шчасце. Узнёслае, светлае, звонкае шчасце.

Вось толькі як было даслаць звестку пра гэта Волату, які адправіўся ў далёкія землі? Дзе яго шукаць? Яна адчувала трывогу за Волата, адчувала, што ён у вялікай небяспецы, але не магла зразумець, што адбываеца.

* Мама, паспяшайся, ідзі да Ваяводы, ён дапаможа, - параіў лёгкі ветрык. – Мы яшчэ можам паспець.

Апошні візіт да яго ў мінулы раз скончыўся вязніцай для яе, штопраўда, ненадоўга, і ёй не вельмі падабалася гэтая ідэя. Аднак, давялося згадзіцца і, сабраўшыся з сіламі, Фоксі пайшла да Ваяводы. Той выслухаў жанчыну, задумліва ўзіраючыся ў яе, а потым спытаў:

* Які інтэрас маеш ты да Волата?
* Я цяжарная, - проста адказала яна.

Ваявода пасміхнуўся:

* Добра, я табе дапамагу.

Гайдукі Ваяводы ў той жа дзень раз’ехаліся па ўсяму каралеўству ў пошуках Волата. Але яны ўвесь час спазняліся роўна на дзень – то яго бачылі ў карчме, то ён ушчыняў вылазку ў варожы стан і наводзіў пярэпалах на гарнізоны, а то яго заўважалі ў логаве кастаправа. Гайдукі ішлі па следу. Фоксі чакала, адчуваючы, што Волат вяртаецца дадому і ён усё бліжай. Упэўненасць у хуткай сустрэчы была нязрушнай. І чым больш праходзіла часу, тым больш упэўненым быў тонкі галасок, які ўжо два тыдні лунаў побач з яе ўласнымі думкамі. Але нават ён меў лёгкі прысмак смутку.

І вось аднойчы Зонар, адзін з гайдукоў Ваяводы, уваліўся да яе ў пакой і паклікаў з імі:

* Знайшлі, хадзем, выцягнеш яго, але нікуды не лезь, мы самі разбярэмся.

Фоксі ўжо была падрыхтаванаю, двойчы прасіць яе не давялося. Яна ўжо ведала,што Волат побач, а таму не здзівілася, калі гайдукі яе прывялі да Гнілой Дрыгвы, дзе жыў Кныр, вядомы на ўсю акругу вядзьмак. Той, хто да яго патрапляў і хто каштаваў ягонае зелле – губляў сябе і канаў вельмі хутка. Гайдукі ўварваліся ў пячору, адцясніўшы ўглыб служкаў Ведзьмака. Паміж імі завязалася бойка, а Фоксі нарэшце знайшла Волата, які літаральна упаў ёй на рукі, змарнелы і зніякавелы. Яна пастаралася найхутчэй выцягнуць яго да выхаду, на хадзе адкідваючы ад сябе служкаў. І толькі тады апусціла Волата на зямлю, даючы яму ўдыхнуць свежае паветра. Пакуль чакалі гайдукоў, Волат крыху ачуняў і слаба ўсміхнуўся, але Фоксі прыклала палец да яго вуснаў – пагавораць потым, зараз яшчэ не час. Нарэшце і гайдукі выбеглі з пячоры, падхапілі Волата, і панеслі іх коні далей, далей ад гэтага гіблага месца, у Горны Лес, дзе жыў Волат.

Астачу ночы яны правялі разам, але падсвядома Фоксі ўжо ведала, што гэтая ноч для іх абодвух была апошняй. Яна ведала гэта ад маленькай істоты, якая жыла ў яе пад сэрцам. І калі надыйшла раніца, Фоксі ціха пакінула Волата і вярнулася на сваю Крынічку. З ім усё будзе ў парадку, ён адужае, але месца яе не побач з ім.

Так мінула некалькі дзён. Фоксі блукала па Міжлессі, напаўняючы сябе птушыным шчабятаннем і шэпатам векавых дрэваў, з сонечных прамянёў ткала сабе сукенку, бруістыя крыніцы ўплятала ў свае косы і размаўляла з дзіцём. Ваявода, здалёк назіраючы за ўпартай эльфійкай, толькі пасмейваўся сабе ў вусы, але не чапаў яе. Ён ведаў, што для яе цяпер настае няпросты час.

Гэта здарылася ўначы. Фоксі рыхтавалася класціся спаць, калі раптам адчула, што паветра згусцілася настолькі, што перахапіла дыханне. У спіну ўдарыла пякельная хваля страху. Павольна павярнуўшыся, настолькі павольна, што адчувала, як планета робіць свій абарот вакол сонца, Фоксі ўбачыла яго. Жудасная постаць Анёла смерці, захутаная ў чорнае адзенне так, што нават твару не было бачна пад глыбокім каптуром, стаяла перад ёю, уся прасякнутая патрабаваннем. Жанчына зразумела, для чаго ён прыйшоў.

* Не, - кінула яна ў постаць. – сыходзь! Я не аддам табе дзіця! Я так доўга чакала яго, яно не тваё, не!

Анёл смерці маўчаў. Толькі крыху наблізіўся. Фоксі перажагналася, упала на калені і пачала чытаць малітвы. Усе, якія ведала. Малітвы складваліся, зліваліся і ахутвалі жанчыну нябачным коканам. Постаць маўчала. Потым павярнулася і знікла. Таксама, як і з’явілася, растварыўшыся ў паветры.

* Ты тут? – эльфійка паклала руку сабе на жывот. – усё добра, маё маленькае, я цябе нікому не аддам. Ты са мною.
* Так, мама, я тут, – пачуўся прысцішаны галасок.
* Як тваё імя, дзіця маё?
* Мішэль, - галасок пасмялеў. – Я твая дачка.
* Як цудоўна, маленькая!

Нараніцу Фоксі даведалася, што Лея, эльфійка, якая жыла ў суседнім Гаю, і якая таксама насіла дзіця, не здолела супрацьстаяць Анёлу смерці і ён забраў яе маленькага жыхара.

Фоксі была ваярскай эльфійкай. Але яна не падпарадкоўвалася Ваяводзе. Як не падпарадкоўвалася і Каралю, за што не аднойчы яе каралі. Аднак яна заўсёды была сама па сабе і ніколі не змяняла сваім звычкам, стараючыся трымаца надалей ад эльфійскага паселішча, далей ад надакучлівых дрыяд, якія толькі і рабілі, што збіралі і распускалі розныя плёткі. Яе не краналі іх перашэпты і яна абыякава ставілася да розных іх кпінаў. Аднак, зламыснікі дорага расквітваліся за свае нядобрыя помыслы – ахоўны кокан Фоксі, які стварыўся ў ноч з’яўлення Анёла смерці, працягваў аберагаць яе ад іншых і ўсе злыя думкі і словы, якія нехта кідаў у яе бок, вярталіся да гаспадароў з такою сілаю, што нярэдка калечылі. Чорныя коткі пры сустрэчы саступалі ёй дарогу, а сама Фоксі свяцілася глыбінным святлом, пранікнёным і цёплым. Яна склала свае лук і стрэлы, яна больш не насіла кінжал, яна цяпер размаўляла з дзіцём, расказвала яму аб продках і паказвала бітвы, якімі славіўся яе Лес. Расказвала пра Ільновае Поле, у якім сустрэлася з Волатам.

А Волат вельмі добра ведаў эльфійку, каб паспрабаваць наблізіцца да яе цяпер, у перыяд пераменаў, таму адужаўшы знямогу, ізноў адправіўся ў падарожжа.

* Мама, я хутка з’яўлюся на свет.
* Так, мая маленькая.
* Але нам патрэбна пашукаць для гэтага іншае месца. Кароль не прабачыў табе.
* Я ведаю, сонейка, - Фоксі ўздыхнула. – Не бойся. Мы з табою моцныя, мы пераможам.

Спадзявацца на мясцовую павітуху Дорру не мела нават і сэнсу. Тая прыслугоўвала Каралю, была вельмі грубай і цяжкай ограй і ўсяляк давала зразумець эльфійцы, што нічога добрага яна не ўбачыць у яе руках.

Эльфійка ізноў накіравалася да Ваяводы. Ёй было неспакойна. Ёй патрэбна было знайсці бяспечнае месца для таго, каб нарадзіць. І нікому, акрамя Ваяводы, яна не давярала. Той яе выслухаў, пазіраючы на ўжо вельмі круглы жывот жанчыны, затым паклікаў гайдука Зонара і загадаў суправаджаць эльфійку ў Міжгор’е, дзе жыла гном-павітуха Онка.

Там, глыбокаю ноччу, Фоксі нарэшце нарадзіла дачку Мішэль. Роды былі цяжкімі, маці і дзіця ледзь не загінулі, але вопытная павітуха Онка выхадзіла іх абедзьвюх. Пакуль маладая мама была вельмі слабою, Онка знайшла для маленькай карміліцу, дрыяду Гамезу, якая надоечы нарадзіла двайнятак-хлапчукоў.

Так з’явілася на свет маленькая эльфійка Мішэль.

ІІ

Фоксі з кожным днём адчувала , як сілы вярталіся да яе. І вось надыйшоў час, калі Онка сказала:

* Ты ўжо дастаткова адпачыла, можаш з дачкою вярнуцца дадому.
* А ці я спраўлюся?
* Канешне. І дачка твая мае сілы, вы разам вельмі моцныя і пераадолеце любыя перашкоды.